ครั้งนี้ได้มีโอกาสมาทานบุฟเฟ่ต์อาหารนานาชาติ ที่ห้องอาหารเดอะสแควร์  ซึ่งตั้งอยู่บนชั้น 6 ของโรงแรมโนโวเทล แพลตินั่ม 

ซึ่งเป็นบุฟเฟ่ต์มื้อกลางวัน(Sunday Brunch) โดยจะเปิดให้บริการเวลา 11.30 - 14.30 น.ในวันเสาร์และวันอาทิตย์จะมี Seafood BBQ Festival ด้วยค่ะ 
ราคาจะอยู่ที่ 849++ บาท/ต่อท่าน (1,000 บาทสุทธิ) พร้อมกับน้ำผลไม้ได้ฟรี หรือจะเลือกแบบราคา 1,349++ บาท/ต่อท่าน (1,588 บาทสุทธิ) โดยสามารถดื่มเบียร์และไวน์ได้ไม่อั้นค่ะ

ภายในห้องอาหารเดอะสแควร์ค่อนข้างกว้างขวาง การตกแต่งจะเน้นไปในสไตล์โมเดิร์น โดยใช้สีโทนอ่อนๆทำให้ดูสบายตา ช่วงเวลาที่ไปทานจะมีดนตรีสดให้ฟังด้วยค่ะ ได้บรรยากาศมากค่ะ

ส่วนไลน์อาหารของที่ห้องอาหารเดอะสแควร์นี้มีค่อนข้างหลากหลายค่ะ สมกับเป็นบุฟเฟ่ต์อาหารนานาชาติจริงๆค่ะ ไลน์อาหารหลักๆจะมีดังนี้
- Seafood on ice โซนนี้ถือว่าเป็นไฮไลท์ของที่นี้ค่ะ เพราะมีทั้งกุ้ง ปู หอยแมลงภู่นิวซีแลนด์ หอยนางรม ที่ทั้งสดและตัวใหญ่ๆ ซึ่งวันที่ไปทานมีปูอลาสก้าเสิร์ฟด้วยชอบมากเลยค่ะ  ส่วนหอยนางรมสดก็หวานฉ่ำนุ่มลิ้น ที่เด็ดสุดคือน้ำจิ้มรสชาติจัดจ้านมากค่ะ 
- Bread & Pizza โซนนี้จะมีขนมปังหลากหลายชนิดให้เลือกทาน และมีพิซซ่าที่ออกจากเตาอบแบบร้อนๆเลย แป้งไม่หนามาก หนักเครื่องแบบเน้นๆค่ะ
- Grilled Station โซนนี้จะเป็นโซนกริลล์อาหารให้เราแบบสดๆค่ะ อยากทานอะไรเราสามารถเลือกได้เลยเชฟจะกริลล์ให้เราทันที โดยจะมีวัถตุดิบให้เลือกดังนี้ คือ เนื้อวัว, หมู, ไก่, ปลาแซลมอน, หอยแมลงภู่นิวซีแลนด์, ปลาหมึก, และกุ้งค่ะ
- Cold Dishes โซนนี้จะเป็นเมนูเย็น ที่จัดมาเป็นคำๆ หรือถ้วยเล็กๆคล้ายๆสไตล์ค็อกเทล มีให้เลือกทั้งยำไทย สลัด และพวกทาปาส
- Hot Dishes โซนนี้จะมีให้เลือกเยอะมากค่ะ ทั้งอาหารไทย จีน ฝรั่ง เสิร์ฟแบบร้อนๆตักได้ตามใจชอบตลอดเวลา
- Parma Ham & Cheese โซนนี้จะมีพาร์ม่าแฮมม้วนเป็นคำๆ และชีสชนิดต่างๆ วางคู่กับแคนตาลูปและขนมปังบิสกิต ชอบโซนนี้เหมือนกันค่ะ แต่เสียดายตรงที่พาม่าแฮมเนื้อจะแฉะและเหนียวไปหน่อย
- Sashimi & Sushi โซนนี้เป็นอาหารญี่ปุ่น เน้นไปทางซูชิและซาชิมิเป็นส่วนใหญ่ ซึ่งโซนนี้จะไม่ค่อยโดดเด่นโดนใจสักเท่าไรค่ะ 
- Carving Station โซนนี้จะมี Poached Salmon เป็นแซลมอนตัวใหญ่ๆวางเป็นไฮไลท์เลยค่ะ ส่วน Salmon Gravlax คล้ายๆแซลมอนรมควัน ราดด้วยซอสมัสตาร์ดอร่อยมากค่ะ
- Chinese Conner โซนนี้จะมีพวกติ่มซำ และเป็ดย่าง หมูกรอบ ซึ่งเป็ดย่างที่นี้รสชาติดีมากไม่ต้องจิ้มน้ำจิ้มก็อร่อยแล้วค่ะ ส่วนหมูกรอบก็กรอบสมชื่อจริงๆค่ะ ใครมาก็ต้องลองเมนูนี้พลาดไม่ได้ค่ะ
- Dessert โซนนี้ของหวานจะมีให้เลือกมากมายเลยทีเดียวค่ะ ตรงผลไม้สด จะมีแคนตาลูป, มะละกอ, สัปปะรด, แตงโม ค่ะ ส่วนช็อคโกแลตฟองดูว์ จะเป็นมาร์ชเมลโล่เสียบไม้  ถัดมาจะเป็นโรตี, ขนมไทย และเครป นอกจากนี้ยังมีไอศกรีมโฮมเมดด้วยนะคะ โดยจะมี 2 รสชาติ ผลัดเปลี่ยนกันไป คราวนี้เป็นรสวนิลลา และรสมะนาวค่ะ ส่วนสุดท้ายจะเป็นเค้กถือว่าเป็นไฮไลท์ก็กว่าได้ค่ะ เพราะมีเค้กหลากหลายรสชาติ มีทั้งเสิร์ฟแบบเป็นก้อนให้เลือกตักเองและแบบเป็นชิ้นเล็กๆ ให้เลือกชิมตามใจชอบ

การบริการ
พนักงานที่นี้บริการดีมากค่ะ คอยบริการอยู่ใกล้ๆ หากจานเลอะก็จะคอยเปลี่ยนให้ และที่ปลื้มก็ตอนทานอาหารซีฟู๊ด พนักงานจะเสิร์ฟน้ำชามะนาวไว้สำหรับล้างมือเพื่อดับกลิ่นคาวให้ด้วยค่ะ เรียกว่าใส่ในทุกรายละเอียด

ราคา
ถือว่าเป็นอาหารบุฟเฟ่ต์นานาชาติที่ราคาไม่สูงมากนัก  ถือว่าค่อนข้างคุ้มค่าในราคานี้ค่ะ

รสชาติ
เนื่องจากไลน์อาหารของที่นี้จะมีให้เลือกเยอะมาก ทำให้ไม่สามารถชิมได้ทุกไลน์ ซึ่งเท่าที่ได้ลิ้มลองก็รสชาติอร่อยดีค่ะ แต่ที่ติดใจมากที่สุดก็จะเป็น Seafood on ice ค่ะ เพราะของสดมาก แถมน้ำจิ้มยังรสชาติจัดจ้านโดนใจด้วยค่ะ เลิฟเลย

ใครที่ชอบทานบุฟเฟ่ต์อาหารนานาชาติแนะนำไม่ควรพลาด อาหารที่นี้มีให้เลือกเยอะดีแถมหลากหลายด้วยค่ะ